**ATRIBUTUL**

**Atributul** este partea secundară de propoziție care determină un regent nominal: substantiv, pronume sau numeral.

**Întrebările** atributului se diferențiază în funcție de felul acestuia: Care? Ce fel de? Câți, câtă, cât, câte?, Al (a, ai, ale) cui? Cui?

**Clasificare:**

1. **Atributul substantival** se exprimă printr-un substantiv propriu-zis sau provenit din alte părți de vorbire ori prin numeral cu valoare substantivală, clasificându-se în:

a) atribut substantival genitival care stă în cazul G, fără prepoziție sau locuțiune prepozițională și se exprima prin:

- substantiv comun sau propriu: Cartea elevului este îngrijită. Meritul lui Mihai este apreciat.

- numeral cardinal ordinal, colectiv, distributiv sau fracționar: Meritele celor trei sunt de necontestat.

b) atribut substantival prepozițional, care stă în cazurile Ac, G și D, precedat de prepoziții sau locuțiuni prepozitionale și se exprimă prin:

 - substantiv comun sau propriu: Cartea de citire este pe bancă. Măsurile împotriva lui Mihai au fost nedrepte. Oameni asemenea părinților lui rar găsești.

- numeral cardinal, ordinal, colectiv, fracționar, distributiv: Cărțile de la cei doi au fost interesante. Mergem în grupuri de câte doi. Sancțiunile împotriva celor doi au fost aspre. Succesul datorită celor doi a fost impresionant.

c) atribut substantival apozițional, care aduce o explicatie, face o precizare, exprimându-se prin:

- substantiv comun sau propriu: Elevul Popescu învață. Pe colegul meu, pe Mihai, l-am văzut în parc. I-am dat vecinului meu, lui Gigel, o minge. Cartea băiatului său, a studentului, mi-a folosit.

 - numeral cardinal, ordinal, colectiv, fracționar: Se ia aceasta parte, o doime, din întreg. Îi dau copilului, celui de-al doilea, o minge.

d) atribut substantival în Ac. și D. fără prepoziție: El este nepot Mariei.

**2. Atributul pronominal** se exprimă prin pronume de diverse feluri și are aceleași feluri ca atributul substantival:

a) atributul pronominal genitival: Cărțile lor se află pe bancă.

b) atribut pronominal prepozițional: Cărțile de la el sunt interesante. Lauda de sine nu miroase a bine.

c) atribut pronominal apozițional: Colegii, ei, n-au fost de acord cu propunerea făcută.

d) atribut pronominal în dativ fără prepoziție: Păru-i atingea pământul.

**3. Atributul adjectival** se exprimă prin adjective propriu-zise, prin adjective pronominale și prin părți de vorbire cu valoare adjectivală:

- adjective propriu-zise, la orice grad de comparație: Elevul harnic învață.

- adjective pronominale posesive, de întărire, demonstrative, nehotărâte, interogative, relative, negative: Cărțile mele sunt noi.

- numerale cardinale, ordinale, colective, distributive, multiplicative: Doi elevi învață. Amândoi copiii au plecat.

- verbele la participiu și gerunziu acordat: Cartea citită mi-a placut.

- atributul adjectival se acordă întotdeauna în gen, număr si caz cu termenul regent.

**4. Atributul verbal** se exprima prin verbe la modurile infinitiv supin și gerunziu neacordat:

Elevii au datoria de a nu chiuli.

Problema de rezolvat n-a fost dificilă.

Pomi gemând de rod străjuiesc șoseaua.

**5. Atributul adverbial** se exprima prin adverbe cu sau fără prepoziții și prin locuțiuni adverbiale:

Sportivii exersează mersul înapoi. Băiatul de acolo este prietenul meu.

**6. Atributul interjecțional** se exprima prin interjecție: Strigătul bravo! se auzea pe tot stadionul.